**Tiršta**

- O kas yra balionai tie? – tyliai sušnabžda akies krašteliu iš žolės žvelgdama Mi (nepažįstamoji).

- Tokiu metu, ne apie tokius dalykus reikia pliaukšti! – išrėkia visa gerkle nepažįstamoji Mo. Pliaukšti, aukšti, ukšti, kšti, ti, ti... Nuaidi kažkur. Bet toli.

Nepažįstamosios guli rūke. Tirštame. Dar ankstus rytas, su vos keliais neprabudusiais saulės spinduliais, šmėžuojančiais ore. Šiltame. Rytas žada gražią dieną, o ir pati nepažįstamoji Mo matematiškai apskaičiavo ir fiziškai pagrindė, jog birželio dvidešimt pirmąją vyrausiantis pietryčių vėjas kritulių neatneš, o žemas slėgis patvirtina, kad saulė danguje žais be jokių skrupulų.

Bet dar negalvokim apie tai. Dar pasimėgaukime sunkiu rūku, aukštos žolės vėsumu. Gaiviu tokiu, minkštu.

- Mūsų pievelė šiandien itin rami! – jau garsiau sukikena nepažįstamoji Mi ir klūpėdama bando sulaikyti kvėpavimą.

- Bet ąžuolas šiandien liūdnas... Brangusis... Nejau dievai jį kviečia jau? – atplėšusi nepažįstamosios Mi rankas nuo jos burnos, giliai atsidūsta Mo, nepažįstamoji.

- Baik žaisti, kvėpuok, prašau...

Nepažįstamoji Mi sukikena. Skruostai paraudę nuo žaidimo ir ji vėl krenta į rūką. Tirštą.

Ji man kartą uostydama dilgelę pasakė:

- Garsiai sapnų nepasakok, kalbėk pašnibždomis.

**Gabrielė Stončiūtė, 11m klasė**

Klaipėdos Vydūno vidurinė mokykla